ଅର୍ଘ୍ୟଥାଳୀ/ଭକ୍ତି
ବିଶ୍ଵ ଜୀବନ ହେ<span style="margin-left:3em">ତୁମ୍ଭଙ୍କୁ କରୁଣାସିନ୍ଧୁ
               ବୋଲିବାକୁ ମନ ବଳୁନାହିଁ ଯେଣୁ
                  ସିନ୍ଧୁ ତବ କୃପାବିନ୍ଦୁ । ୦ ।

           ତୁମ୍ଭ ଭଜନରେ<span style="margin-left:3em">ହେବି ନାହିଁ ନାଥ
                  ମାଳା ଜପିବାକୁ ବାଧ୍ୟ,
           କୋଟି କୋଟି ଗ୍ରହ<span style="margin-left:3em">କଣ୍ଠି ସେ ମାଳାର
                  କେ ଜପି କରିବ ସାଧ୍ୟ ?

           ଦେଇ ନାହିଁ ବଳ <span style="margin-left:3em">ପାଦଧୂଳି ଘେନି
                  ପାରିବ ନାହିଁ ମୋ ମୁଣ୍ଡ
           କୋଟି କୋଟି ରବି<span style="margin-left:3em">ଧୂଳି ରୂପେ ତୁମ୍ଭ
                  ପାଦେ ହୋଇଛନ୍ତି ରୁଣ୍ଡ । 

           ହୃଦୟର କଥା<span style="margin-left:3em">ଜାଣିବାକୁ ଅଛି
                  ତୁମ୍ଭର ଅସୀମ ଶକ୍ତି,
           ସେତିକି ଘେନିବ<span style="margin-left:3em">ଯେତିକି ଅଛି ମୋ
                  ହୃଦେ ତୁମ୍ଭ ପ୍ରତି ଭକ୍ତି ।

           ଥାପିବାକୁ ତୁମ୍ଭ<span style="margin-left:3em">ମୂରତି ମୋ କ୍ଷୁଦ୍ର
                  ହୃଦୟରେ ନାହିଁ ସ୍ଥାନ,
           ସର୍ଷପ ଗରଭେ <span style="margin-left:3em">ରହି କି ପାରଇ
                  ହିମାଳୟ ସାନୁମାନ ?

           କି ଦେଇ ପୂଜିବି<span style="margin-left:3em">ଯାହା ମୁଁ ଦେଖୁଛି
                  ସବୁ ତୁମ୍ଭରି ପ୍ରସାଦ,
           ଯାହା ପରସାଦ<span style="margin-left:3em">ତାଙ୍କୁ ଅରପିଲେ
                  ହେବ ସିନା ଅପରାଧ !

           ମୁଁ' କାର ମାତର<span style="margin-left:3em">ମୋର ନୁହେଁ ବୋଲି
                    କହିବାକୁ ନାହିଁ ବାଟ,
          ଦୂରୁ ଶ୍ରୀଚରଣେ<span style="margin-left:3em">ଅର୍ପଣ କରୁଛି
                    ଘେନ ତା' ବିଶ୍ଵସମ୍ରାଟ୍ !